জিকা ভাইরাসের আতঙ্ক এ বার সিঙ্গাপুরে। সেই দেশে এখন মোট ১১৫ জন জিকার সংক্রমণে আক্রান্ত, যাঁদের একটা বড় অংশই বিদেশি। এই বিদেশিদের মধ্যে সিঙ্গাপুরে বসবাসকারী ১৩ জন ভারতীয় রয়েছেন বলে ভারতের বিদেশ মন্ত্রকের মুখপাত্র বিকাশ স্বরূপ জানিয়েছেন। ভারতীয় হাইকমিশনকেও বিষয়টি জানিয়েছে সিঙ্গাপুর সরকার। ওই ভারতীয়রা ছাড়াও জিকা ভাইরাস মিলেছে ৬ জন বাংলাদেশি ও ২১ জন চিনা নাগরিকের দেহে। বিদেশ মন্ত্রক জানাচ্ছে, যে ১৩ জন ভারতীয়ের দেহে জিকা ভাইরাস মিলেছে, তাঁরা প্রত্যেকেই কোনও না কোনও নির্মাণ ক্ষেত্রে কাজ করছিলেন। তবে চিন সরকার জানাচ্ছে, এখনই এ নিয়ে আতঙ্কের কিছু নেই। তাদের দেশের কিছু নাগরিক এখন সুস্থও হয়ে উঠছেন। মালয়েশিয়া সরকারও জানিয়েছে, তাদের দেশের এক নাগরিক, যিনি সম্প্রতি সিঙ্গাপুর গিয়েছিলেন, তাঁর শরীরে জিকার সংক্রমণ মিলেছে। গত এক সপ্তাহ ধরে জ্বরে ভুগছিলেন বছর আটান্নর ওই মহিলা। তিনিই মালয়েশিয়ার প্রথম জিকা আক্রান্ত বলে জানিয়েছে সে দেশের সরকার।